Abia s-a încheiat scandalul în care a fost implicată Simona Halep, că sportul românesc are parte de un nou caz de dopaj. Cosmin Matei (32 de ani), jucătorul celor de la Sepsi, a fost depistat pozitiv la controlul antidoping efectuat la finalul meciului pe care covăsnenii l-au pierdut pe teren propriu, 1-3 cu Universitatea Craiova, pe 4 februarie.
Fără îndoială, noua situație nu are amploarea celei prin care a trecut jucătoarea de tenis. Atât prin prisma rezonanței numelui și a performanțelor realizate de cei doi, cât și a faptului că substanța regăsită în corpul lui Cosmin Matei este una specifică, deci una care ar fi putut fi ingerată și din neatenție. La Halep a fost vorba despre o substanță nespecifică - Roxadustat -, ce nu poate fi găsită în alimentele sau suplimentele comune, ci doar în medicamente și este tratată ca dopaj intenționat. Că avocații româncei au reușit până la urmă să-i convingă pe judecători de altceva, asta e altă discuție.
În cazul Matei, jucătorul nu va fi suspendat provizoriu, putând să joace în continuare, până la luarea deciziei finale. Chiar și așa, pedepsele în astfel de situații pot ajunge și la 2 ani, dacă fotbalistul în cauză nu poate dovedi că substanța a ajuns în corpul său neintenționat.
Stimulent care oferă plus de viteză și energie
Potrivit ANAD, în organismul lui Cosmin Matei a fost depistată substanța Metilhexanamina, care poate fi găsită într-un ulei pe bază de rădăcină de mușcată și care "se traduce printr-un stimulent pe termen scurt, care oferă un plus de viteză, energie și tonus muscular". Ciudat este faptul că niciuna dintre părți nu a cerut proba B în cazul lui jucătorului, iar termenul-limită a expirat deja, așa că mijlocașul covăsnenilor va fi pus direct sub acuzare, scrie DigiSport. El riscă o suspendare de doi ani, care poate fi însă redusă cu mai mult de jumătate dacă se demonstrează că a luat un supliment contaminat sau dopajul nu a fost intenționat.
"În faţa noastră, Cosmin este nevinovat. În acest moment este accidentat, nu poate juca, din păcate. Până acum ştim doar că a primit această înștiințare, i-a arătat-o directorului sportiv şi se arată că nu este suspendat ca jucător, poate să joace până la rezultatul testului B. A trecut mai bine de o lună, acum a ajuns rezultatul la el.
Dacă era vinovat jucătorul, eu cred că nu venea la noi cu scrisoarea, deşi mai devreme sau mai târziu ar fi ajuns şi la noi la club. El mi-a spus că nu a luat absolut nimic şi că doar atunci când a fost răcit a luat nu ştiu ce medicamente, pentru că eu nu mă pricep. Aşteptăm cu nerăbdare să vină testul B", a spus patronul lui Sepsi, Laszlo Dioszegi pentru Agerpres. Declarația a fost făcută înainte să se afle că termenul pentru solicitarea analizării Probei B a expirat.
Poate juca în continuare, până la decizia finală
"În legătură cu informațiile apărute în spaţiul public cu privire la încălcarea reglementărilor antidoping de către fotbalistul Cosmin Gabriel Matei, component al echipei Sepsi OSK, Agenţia Naţională Anti-Doping confirmă rezultatul analitic al probei de urină raportat în ADAMS de către Laboratorul de Control Doping din Bucureşti, dar îşi rezervă dreptul de a nu face declaraţii cu privire la aspectele din dosarul cauzei. Procedura de gestionare a rezultatelor este în curs de desfăşurare, motiv pentru care păstrăm confidenţialitatea informaţiilor puse la dispoziţie de părţi", a anunțat și ANAD într-un comunicat.
În vârstă de 32 de ani, Cosmin Matei a mai jucat 6 meciuri pentru Sepsi după apariția cu Universitatea Craiova, meci la care a fost depistat pozitiv. În acest sezon, fotbalistul a fost unul dintre cei mai buni jucători ai covăsnenilor, contribuind cu 4 goluri în 25 de meciuri disputate. Notificarea din partea ANAD a ajuns chiar înaintea partidei din weekend cu FCSB, astfel că jucătorul nu a fost inclus în lot.
Sepsi nu poate pierde la "masa verde"
Oricum ar fi, Sepsi nu riscă să piardă la "masa verde" meciurile în care a jucat Cosmin Matei, nici în cele în care va evolua până la sancțiunea oficială. Asta pentru substanța pe care a folosit-o este una specifică, astfel că nu va fi suspendat provizoriu. În plus, pentru ca o echipă să piardă meciul la comisii trebuie ca trei jucători să fie dopați, conform fostului președinte al ANAD, Cristi Balaj.
"Ancheta este în desfășurare, nu știu nici eu de unde ar putea să fie această substanță interzisă. Nu am luat nimic intenționat, asta e clar. Am fost răcit, poate a fost ceva în medicamentele alea, habar n-am! O să vedem rezultatul", s-a rezumat să declare Cosmin Matei.